Pred novim letom je umetnica Betina Habjanič z vlečenjem mrtvega prašiča po ljubljanskih ulicah povzročila veliko razburjenje. Na prizorišče je prišla tudi policija, ki je sklenila tole.

Ob Prešernovem spomeniku so jo ustavili policisti, truplo prašiča pokrili z odejo, njo identificirali in vzeli izjavo. A policisti postopka zoper Betino Habjanič ne vodijo. "Policisti so preverili vse okoliščine in zbrali obvestila, o ugotovitvah pa obvestili Upravo RS za varno hrano, veterinarstvo in varstvo rastlin, ki je prevzela nadaljnji postopek," so nam pojasnili na ljubljanski policijski upravi.

"Glede primera preiskujemo morebitne kršitve v zvezi z zaščito živali, nedovoljenim prometom z živalskimi proizvodi, dolžnostjo varovanja živali in ljudi pred boleznimi, okužbami in pred posledicami reziduov v živilih živalskega izvora ter ne-zagotavljanja sledljivosti," so nam pojasnili na upravi za varno hrano.

Zakaj zrezke lahko nosiš, celega prašiča pa ne?

A v čem je razlika, če nekdo za seboj vleče celoten kadaver v primerjavi s tem, če bi na rami nesel svinjsko polovico ali deset kilogramov zrezkov v torbi? "Razlika v vlečenju mrtvega prašiča in nošenju 10 kg mesa v torbi je v več dejstvih, ki se navezujejo na zgoraj navedena kršenja zakonodaje," pravijo.

"Za 10 kg mesa prejmemo račun iz trgovine, medtem, ko gre v primeru vlečenja prašiča po cestah za truplo prašiča, za katerega ni zagotovljena sledljivost od mesta pridelave, zakola in končnega potrošnika. Prav tako se ne ve, ali je prašič poginil ali je bil usmrčen ali pa je bil zaklan," razlagajo na upravi za varno hrano in dodajajo, da mora meso ali truplo v prometu spremljati predpisana dokumentacija.

Betina Habjanič je za Žurnal24 povedala, da je prašiča kupila v Sloveniji in zanj plačala 280 evrov. "Nisem ga hotela kupiti, ampak sem ga morala, da je vse skladno s predpisi," pravi. Z odvetnikom sta že bila na zaslišanju na upravi, a ji niso ničesar očitali, saj rezultati obdukcije trupla še niso bili znani, zato tudi ni dala nobene izjave.

Če ga nabiješ na kol in pečeš, to je pa primerno ravnanje

"Meso prašiča zaklanega na gospodarstvu se lahko uporabi samo doma za lastno domačo uporabo in se ga ne sme podarjati ali prodajati. Posebej sporno je vlečenje po cestah, ker pride do kontaminacije, oziroma je zaradi ne-zagotovljene sledljivosti možen vir kužnih bolezni, s tem pa se lahko ogroža zdravje ljudi in živali," so še dodali na upravi za varno hrano. Rezultati obdukcije več kot mesec dni po incidentu še vedno niso znani, so nam še povedali.

Nada Žgank / Arhiv Galerije Kapelica

Habjaničeva je prepričana, da je bil prašič zdrav, saj je bil namenjen za prehrano in da je bil pred zakolom primerno omamljen, zato obdukcija ne bo pokazala ničesar. Kljub temu pričakuje, da bo morala zanjo plačati ona, zaračunali pa ji bodo tudi odvoz. Ne izključuje tudi možnosti, da jo doleti še kazen za neprimerno ravnanje z živalmi. Določila zakona naj bi namreč veljala tudi za mrtve živali. "Če ga nabiješ na kol in vrtiš na ognju, to pa je primerno ravnanje z živalmi," je še komentirala.

Preformans se je imenoval 100KG, saj je bilo truplo, ki ga je vlekla študentka Akademije za likovno umetnost, težko sto kilogramov.

Prašiča lahko zakolješ, psa ali mačka pa ne

S tem, da je prašiča vlekla po tleh, je želela poudariti, kako nespoštljiva so ravnanja človeka do rejnih živali. Zakon na primer dovoljuje zakol do štirih prašičev na domu za lastno porabo, kar bi bilo v primeru hišnih ljubljenčkov smatrano kot mučenje živali.

"Dejanje je opozarjalo na kruto ravnanje z živalmi in absurdnost tega, kako zakrita in javnosti nepoznana je pot od klavnice do krožnika," je zapisala v sporočilu za javnost.

Nada Žgank / Arhiv Galerije Kapelica

"V času praznikov, ko se meso prodaja v še večjih količinah, se redko kdo sprašuje po njegovem izvoru. Umetnica vleče prašiča kot bi ga peljala domov z namenom, da ga razkosa, speče, obdela in pojé. Absurdnost svojega akta dojema kot vdor realnosti in skozi groteskno gesto vlečenja ne prikazuje nič drugega kot brutalno in očitno skrajno nespoštljivo resničnost klavnic. S svojim dejanjem želi ozaveščati in kazati na problematiko prikritih krutosti, ki je del našega vsakdana. Mimoidočim želi prikazati ozadje njihove (praznične) navade in skozi izbrano gesto prikazati odnos človeka do prašiča," je v sporočilu za medije pojasnila svoje ravnanje.

dezurni@zurnal24.si